Aholi xonadonlarida isitish tizimi va yoqilgʻi mahsulotlaridan foydalanishda xavfsizlik talablariga rioya etilishini taʼminlash chora-tadbirlari toʻgʻrisida
(resolution, 2025-05-05)

Soʻnggi yillarda respublika qishloqlarida yangilangan namunaviy loyihalar boʻyicha arzon uy-joylar va shaharlarda koʻp kvartirali uylarni qurish dasturlarini amalga oshirish natijasida aholining turar joyga boʻlgan ehtiyoji qondirilmoqda va shu asosda fuqarolarning farovonlik darajasi yanada oshirib borilmoqda. “Obod qishloq” hamda “Obod mahalla” dasturlari doirasida respublika tumanlaridagi qishloqlarda aholi xonadonlarini elektr va tabiiy gaz taʼminoti tizimlari yangilanib, suyultirilgan gaz hamda koʻmir yoqilgʻisi bilan uzluksiz taʼminlab borish yuzasidan tizimli ishlar olib borilmoqda. Shu bilan birga, hududlardagi koʻp qavatli uylar, yakka tartibdagi uy-joylarni kuz-qish mavsumiga sifatli tayyorlash hamda xonadonlarni isitishda tabiiy va suyultirilgan gaz, qattiq yoqilgʻidan foydalanishda xavfsizlikni taʼminlash qoidalariga rioya etmaslik holatlari uchrab turibdi. Oqibatda aholi xonadonlarida yongʻin kelib chiqishi yoki is gazidan zaharlanish holatlari roʻy berib, insonlarning hayoti va salomatligiga jiddiy zarar yetkazilmoqda. Koʻpincha oʻlim bilan tugaydigan hamda moddiy zarar bilan yakunlanadigan baxtsiz hodisalarga sabab boʻlmoqda. Is gazidan zaharlanish va havo-gaz aralashmasi chaqnashi bilan bogʻliq baxtsiz hodisalar tahlili shuni koʻrsatmoqdaki, ularning aksariyat qismi tabiiy gaz va muqobil yoqilgʻi turlaridan hamda isitish pechlaridan foydalanishda texnik va yongʻin xavfsizligi qoidalariga rioya etilmaganligi, tabiiy gaz tarmogʻiga notoʻgʻri ulanish, isitish maqsadida mavjud gaz plitalarini yoqib qoʻyish va xonadonlar ichida ochiq olovdan foydalanish hamda dudburonlarning nosozligi oqibatida kelib chiqmoqda. Aholi xonadonlarini isitish, aholining maishiy ehtiyojlari uchun tabiiy va suyultirilgan gaz, koʻmir yoqilgʻisidan foydalanishda baxtsiz hodisalar kelib chiqishining oldini olish hamda xavfsiz foydalanish qoidalarini aholiga keng miqyosda tushuntirish va targʻibot ishlarini olib borish maqsadida Vazirlar Mahkamasi qaror qiladi: 1. Aholi xonadonlarida isitish tizimi va yoqilgʻi mahsulotlaridan foydalanishda xavfsizlik talablariga rioya etilishini oʻrganish va baxtsiz hodisalarning oldini olishga doir takliflar tayyorlash boʻyicha 1-ilovaga muvofiq Respublika komissiyasi tashkil etilsin. 2. Quyidagilar Respublika komissiyasining (A.J. Ramatov) asosiy vazifalari etib belgilansin: turar joylardagi isitish tizimlari, gaz plitalari va yondirgichlaridan xavfsiz foydalanish qoidalariga rioya etilishi holatini tizimli oʻrganish hamda mavjud muammo va nosozliklarning bartaraf etilishini taʼminlash; turar joylardagi gaz plitalari, isitish qozonlari, dudburonlar va ventilyatsiya tizimini texnik taftishdan oʻtkazish va profilaktika xizmatlari koʻrsatishni tizimli tashkil etish; gaz plitalari va yondirgichlari, isitish qozonlari va pechlarining standart va texnik xavfsizlik talablariga javob berishini oʻrganish; qurilishi tugallangan turar joylarni foydalanishga topshirishda ularning gaz va elektr taʼminoti, isitish va ventilyatsiya tizimlari shaharsozlik normalari va qoidalari hamda yongʻin xavfsizligi talablariga toʻliq javob berishiga alohida eʼtibor qaratilishini taʼminlash; xavfsiz va energiya tejamkor isitish qozonlari va pechlarini sanoat miqyosida ishlab chiqarishni tashkil etish boʻyicha takliflar tayyorlash; ommaviy axborot vositalari orqali maishiy ehtiyojlar uchun gaz plitalari, isitish qozonlari va pechlaridan toʻgʻri va xavfsiz foydalanish boʻyicha maxsus telekoʻrsatuvlar, radioeshittirishlar va davra suhbatlari uyushtirish; mahalla fuqarolar yigʻinlari faollari ishtirokida is gazidan zaharlanish hamda havo-gaz aralashmasi chaqnashi kabi noxush holatlarning oldini olish boʻyicha aholi orasida keng qamrovli targʻibot va tashviqot ishlarini olib borish. 3. Aholi turar joylaridagi isitish qozonlari va pechlaridan xavfsiz foydalanish qoidalariga rioya etilishi holatini tizimli oʻrganish hamda mavjud muammo va nosozliklarning bartaraf etilishini taʼminlash boʻyicha 2-ilovaga muvofiq hududiy komissiyalar tashkil etilsin. Respublika komissiyasining funksiyalari, oʻrganish natijalari boʻyicha dalolatnomalarni rasmiylashtirgan holda, hududiy komissiyalar tomonidan amalga oshirilishi belgilab qoʻyilsin. 4. “Hududgaztaʼminot” AJ, Oʻzbekiston Respublikasi Qurilish va uy-joy kommunal xoʻjaligi vazirligi, Vazirlar Mahkamasi huzuridagi Elektr energiyasi, neft mahsulotlari va gazdan foydalanishni nazorat qilish inspeksiyasi, Ichki ishlar vazirligi bilan birgalikda aholi xonadonlarining ichki gaz tarmoqlari hamda gazda ishlovchi qurilma va uskunalarining quyidagi muddatlarda texnik taftishdan oʻtkazilishini va ularga profilaktika xizmati koʻrsatilishini taʼminlasin: koʻp kvartirali uylardagi gaz plitalari (boshqa gaz priborlari mavjud boʻlmaganda) — ikki yilda bir marta; turar joylardagi gaz plitalari, isitish, suv isitish priborlari — bir yilda bir marta, profilaktik xizmat koʻrsatish — har yilgi isitish mavsumi boshlanishidan avval; turar joylardagi dudburonlar va ventilyatsiya kanallarini — har yilgi isitish mavsumidan oldin tekshirib, ularning sozligini tegishli dalolatnomalar bilan qayd etish. 5. Oʻzbekiston Respublikasi Davlat soliq qoʻmitasi qoʻlbola yasalgan nostandart isitish moslamalarini ishlab chiqarish hamda ularning bozorlar va turli savdo shoxobchalarida sotilishining oldini olish boʻyicha qatʼiy choralar koʻrsin. 6. Oʻzbekiston Respublikasi Uy-joy kommunal xizmat koʻrsatish vazirligi Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda har yili koʻp kvartirali uy-joy fondini kuz-qish mavsumiga tayyorlash dasturlarini shakllantirishda koʻp kvartirali uylardagi dudburonlar va ventilyatsiya tizimini tozalash va taʼmirlash ishlarini nazarda tutsin. 7. “Oʻzdavneftgazinspeksiya” davlat inspeksiyasi, “Sanoatgeokontexnazorat” davlat inspeksiyasi, Oʻzbekiston Respublikasi Uy-joy kommunal xizmat koʻrsatish vazirligi, Qurilish vazirligi isitish tizimi va tabiiy va suyultirilgan gazdan hamda qattiq yoqilgʻidan foydalanishda xavfsizlikni taʼminlash boʻyicha normativ-huquqiy va texnik hujjatlarni, shuningdek, shaharsozlik normalari va qoidalarini bir oy muddatda xatlovdan oʻtkazib, ularni takomillashtirish boʻyicha takliflar kiritsin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — “Oʻzbekiston temir yoʻllari” AJ boshqaruvi raisi A.J. Ramatov, Oʻzbekiston Respublikasi Bosh vazirining oʻrinbosari A.S. Sultanov va Oʻzbekiston Respublikasi ichki ishlar vaziri P.R. Bobojonov zimmasiga yuklansin. 1.A.J. Ramatov—Oʻzbekiston Respublikasi Bosh vazirining birinchi oʻrinbosari, Respublika komissiyasi rahbari2.J.T. Mirzamahmudov—Oʻzbekiston Respublikasi Bosh vazirining yoqilgʻi-energetika va kimyo sohalarini rivojlantirish masalalari boʻyicha oʻrinbosari — energetika vaziri, Respublika komissiyasi rahbarining oʻrinbosari3.S.S. Saidkarimov—Bosh prokuror oʻrinbosari, Respublika komissiyasi rahbarining oʻrinbosari (kelishuv asosida)4.Sh.A. Tursunov—“Oʻztransgaz” AJ boshqaruvi raisi5.D.A. Nazarmuxamedov—Ichki ishlar vazirining birinchi oʻrinbosari6.A.X. Qoʻldoshev—Favqulodda vaziyatlar vazirining birinchi oʻrinbosari7.N.T. Nazirov—Uy-joy kommunal xizmat koʻrsatish vazirining oʻrinbosari8.B.I. Zakirov—Qurilish vazirining birinchi oʻrinbosari9.N.T. Agzamov—“Oʻzdavneftgazinspeksiya” DI boshligʻi11.Lavozimi boʻyicha —Vazirlar Mahkamasining Hududlarni kompleks rivojlantirish, kommunikatsiyalar, qurilish va uy-joy kommunal xoʻjaligi masalalari kotibiyati mudirining oʻrinbosari 12.Lavozimi boʻyicha —Vazirlar Mahkamasining Hududlarni kompleks rivojlantirish, kommunikatsiyalar, qurilish va uy-joy kommunal xoʻjaligi masalalari kotibiyati bosh mutaxassisi, Respublika komissiyasi kotibi 1.Qoraqalpogʻiston Respublikasi Vazirlar Kengashi raisi, viloyatlar va Toshkent shahri hokimlari, hududiy komissiya rahbari 2.Qoraqalpogʻiston Respublikasi Vazirlar Kengashi, viloyatlar va Toshkent shahri prokurorlarining oʻrinbosarlari, hududiy komissiya rahbarining oʻrinbosari3.“Oʻztransgaz” AJ viloyat gaz taʼminoti filiali boshligʻi, hududiy komissiya rahbarining oʻrinbosari4.Uy-joy kommunal xizmat koʻrsatish vazirligining hududiy boshqarmasi boshligʻi5.Viloyat ichki ishlar boshqarmasi yongʻin xavfsizligi boshqarmasi boshligʻi6.“Oʻzdavneftgazinspeksiya” DIning hududiy boʻlinmasi bosh texnologi8.Qurilish vazirligi hududiy boʻlinmalari rahbarlari9.Favqulodda vaziyatlar vazirligining hududiy boshqarmalari rahbarlari10.“Mahalla” xayriya jamoat fondi hududiy boʻlinmalari rahbarlari